CELEX: 32018D1037
Language: lt
Date: 2018-07-20 00:00:00
Title: 2018 m. liepos 20 d. Komisijos įgyvendinimo sprendimas (ES) 2018/1037, kuriuo nutraukiamas antidempingo tyrimas dėl importuojamo Kinijos Liaudies Respublikos, Rusijos Federacijos ir Turkijos kilmės mažaanglio ferochromo

23.7.2018   
            
            
               LT
            
            
               Europos Sąjungos oficialusis leidinys
            
            
               L 185/48
            
         KOMISIJOS ĮGYVENDINIMO SPRENDIMAS (ES) 2018/1037
   2018 m. liepos 20 d.
   kuriuo nutraukiamas antidempingo tyrimas dėl importuojamo Kinijos Liaudies Respublikos, Rusijos Federacijos ir Turkijos kilmės mažaanglio ferochromo
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis reglamentas), ypač į jo 9 straipsnio 1 dalį,
   kadangi:
   1.   PROCEDŪRA
   
   1.1.   Inicijavimas
   
   
               (1)
            
            
               2017 m. birželio 23 d. Europos Komisija (toliau – Komisija), remdamasi pagrindinio reglamento 5 straipsniu, inicijavo antidempingo tyrimą dėl į Sąjungą importuojamo Kinijos Liaudies Respublikos (toliau – KLR), Rusijos Federacijos (toliau – Rusijos) ir Turkijos (toliau – nagrinėjamosios šalys) kilmės mažaanglio ferochromo. Komisija Europos Sąjungos oficialiajame leidinyje paskelbė pranešimą apie inicijavimą (2) (toliau – pranešimas apie inicijavimą).
            
         
               (2)
            
            
               Komisija tyrimą inicijavo gavusi skundą, kurį vienintelio Sąjungos mažaanglio ferochromo gamintojo „Elektrowerk Weisweiler GmbH“ vardu 2017 m. gegužės 10 d. pateikė Europos ferolydinių gamintojų asociacija (toliau – EUROALLIAGES arba skundo pateikėjas). Skundo pateikėjas susijęs su 100 % viso Sąjungoje pagaminamo mažaanglio ferochromo. Skunde pateikta pakankamai dempingo ir jo daromos materialinės žalos įrodymų, pagrindžiančių tyrimo inicijavimą.
            
         
               (3)
            
            
               Pranešime apie inicijavimą suinteresuotosios šalys paragintos susisiekti su Komisija, kad galėtų dalyvauti tyrime. Be to, skundo pateikėjui, žinomiems nagrinėjamųjų šalių eksportuojantiems gamintojams ir Kinijos, Rusijos ir Turkijos valdžios institucijoms, žinomiems importuotojams, naudotojams ir žinomoms susijusioms asociacijoms Komisija konkrečiai pranešė apie tyrimo inicijavimą ir paragino juos dalyvauti.
            
         1.2.   Klausimyno atsakymai
   
   
               (4)
            
            
               Komisija nusiuntė klausimynus vieninteliam Sąjungos mažaanglio ferochromo gamintojui, dešimčiai naudotojų ir aštuoniems importuotojams, kurie apie save pranešė inicijavus tyrimą.
            
         
               (5)
            
            
               Komisija gavo atsakymus iš vieno Turkijos mažaanglio ferochromo gamintojo, vienintelio Sąjungos gamintojo ir keturių naudotojų. Klausimyno atsakymų nepateikė nė vienas iš aštuonių importuotojų.
            
         1.3.   Tikrinamieji vizitai
   
   
               (6)
            
            
               Komisija rinko ir tikrino visą informaciją, kuri, jos nuomone, buvo reikalinga, kad būtų galima padaryti išvadas dėl dempingo, jo daromos žalos ir Sąjungos interesų. Pagal pagrindinio reglamento 16 straipsnį tikrinamieji vizitai buvo surengti šių bendrovių patalpose:
               
                           —
                        
                        
                           Sąjungos gamintojai
                           
                                       —
                                    
                                    
                                       „Elektrowerk Weisweiler GmbH“ (EWW), Vokietija, ir su ja susijusi bendrovė „Afarak Trading Limited“ (ATL), Malta
                                    
                                 
                     
                           —
                        
                        
                           Naudotojai
                           
                                       —
                                    
                                    
                                       „Aperam Sourcing SCA“, Liuksemburgas
                                    
                                 
                                       —
                                    
                                    
                                       „Salzgitter AG“, Vokietija
                                    
                                 
                                       —
                                    
                                    
                                       „VDM Metals International GmbH“, Vokietija
                                    
                                 
                     
                           —
                        
                        
                           Turkijos eksportuojantis gamintojas
                           
                                       —
                                    
                                    
                                       „ETI Elektrometalurji A.Ș.“, Antalija, Turkija.
                                    
                                 
                     
         1.4.   Tiriamasis laikotarpis ir nagrinėjamasis laikotarpis
   
   
               (7)
            
            
               Atliekant tyrimą dėl dempingo ir žalos nagrinėtas 2016 m. balandžio 1 d. – 2017 m. kovo 31 d. laikotarpis (toliau – tiriamasis laikotarpis arba TL). Tiriant žalai įvertinti svarbias tendencijas nagrinėtas laikotarpis nuo 2014 m. sausio 1 d. iki tiriamojo laikotarpio pabaigos (toliau – nagrinėjamasis laikotarpis).
            
         1.5.   Laikinųjų priemonių nenustatymas
   
   
               (8)
            
            
               Dėl to, kad trūksta aiškumo dėl produkto apibrėžtosios srities, Komisija nusprendė nenustatyti laikinųjų priemonių ir tęsti tyrimą. 2018 m. kovo 23 d. visoms suinteresuotosioms šalims nusiųstas informacinis dokumentas, kuriame išdėstytos priežastys nenustatyti laikinųjų priemonių. Kelios suinteresuotosios šalys pateikė pastabas raštu.
            
         2.   SKUNDO ATSIĖMIMAS IR TYRIMO NUTRAUKIMAS
   
   
               (9)
            
            
               2018 m. gegužės 22 d. e. paštu skundo pateikėjas pranešė Komisijai, kad pageidauja atsiimti savo skundą.
            
         
               (10)
            
            
               Pagal pagrindinio reglamento 9 straipsnio 1 dalį tyrimas gali būti nutraukiamas, jei skundas atsiimamas ir jeigu nutraukiant tyrimą neprieštaraujama Sąjungos interesams.
            
         
               (11)
            
            
               Skundo pateikėjas yra vienintelis Sąjungos mažaanglio ferochromo gamintojas ir jokia kita šalis nepateikė prieštaravimo dėl galimo antidempingo priemonių nustatymo. Kadangi po tyrimo nebuvo nustatyta jokių aplinkybių, įrodančių, kad nutraukus tyrimą būtų pažeisti Sąjungos interesai, buvo laikoma, kad šis tyrimas turėtų būti nutrauktas.
            
         
               (12)
            
            
               Atsižvelgdama į tai, kad Sąjungos pramonė atsiėmė skundą, ir į siūlomą tyrimo nutraukimą nenustatant priemonių, Komisija nemanė, kad būtina analizuoti iš suinteresuotųjų šalių gautas pastabas dėl tyrimo inicijavimo ir dėl (8) konstatuojamojoje dalyje minėtame informaciniame dokumente išdėstytų preliminarių išvadų.
            
         3.   FAKTŲ ATSKLEIDIMAS IR IŠVADA
   
   
               (13)
            
            
               Suinteresuotosioms šalims buvo pranešta apie Komisijos ketinimą nutraukti tyrimą ir joms buvo suteikta galimybė pateikti pastabų. Tačiau pastabų, kad tyrimo nutraukimas prieštarautų Sąjungos interesams, Komisija negavo.
            
         
               (14)
            
            
               Todėl Komisija daro išvadą, kad antidempingo tyrimas dėl į Sąjungą importuojamo KLR, Rusijos ir Turkijos kilmės ferochromo, kurio sudėtyje esanti anglis sudaro daugiau kaip 0,05 %, bet ne daugiau kaip 0,5 % masės, turėtų būti nutrauktas nenustatant priemonių.
            
         
               (15)
            
            
               Šis sprendimas atitinka pagrindinio reglamento 15 straipsnio 1 dalimi įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Antidempingo tyrimas dėl importuojamo KLR, Rusijos ir Turkijos kilmės ferochromo, kurio sudėtyje esanti anglis sudaro daugiau kaip 0,05 %, bet ne daugiau kaip 0,5 % masės, kurio KN kodas šiuo metu yra 7202 49 50, nutraukiamas.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2018 m. liepos 20 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 176, 2016 6 30, p. 21.
   
      (2)  Pranešimas apie antidempingo tyrimo dėl importuojamo Kinijos Liaudies Respublikos, Rusijos ir Turkijos kilmės mažaanglio ferochromo inicijavimą, OL C 200, 2017 6 23, p. 17.